Geskiedenis – Midstream College
Die direkteure van Bondev, Riaan Botma, Chris Smith, Jan Zeederberg en Johan van Wyk, wat Midstream ontwikkel het, het in 1995 as entrepreneurs deeltyds met eiendomsontwikkeling begin. Alhoewel elke lid van die groep met sy eie praktyk voortgegaan het, het hulle op Maandagaande vergader om die week se beplanning te bespreek en terugvoer te gee oor wat gedurende die week voltooi is. Hulle eerste gesamentlike ontwikkeling was Eldoraigne uitbr. 26. Hulle het eiendomsregte verkry en die perseel gekoop waar 200 meenthuise gebou sou word. Die Eldo Estates, Eldopark en Eldoglen het spoedig gevolg.
Die naam Bondev, kom van die Franse woord bon, wat goed beteken, en dev van die Engelse woord developments. Die naamkeuse omskryf hulle visie om by goeie ontwikkelings betrokke te wees. Bondev sou ook die welbekende Bondev House bou.
Grond word gekoop
Die aanvanklike visie om slegs 'n stuk grond te koop en te ontwikkel, het spoedig in 'n veel groter uitdaging ontaard, met meer as 5 000 families wat teen 2017 reeds in Midstream gevestig is.
Die plaas wat tot die Midstreamlandgoed ontwikkel is, het deel van die Olifantsfonteinplaas gevorm, wat aan die Van Loggerenberg- en Strydomfamilies behoort het. Deur die jare het die plaaseiendom verskeie eienaars gehad, onder andere Mondorp en ABSA. In 1999 het Bondev die 1 367 hektaareiendom bekom en met die lang en moeisame proses begin om ontwikkelingsregte vir die eiendom te verkry.
Die Midstreamlandgoed is sentraal geleë in die Suid-Afrikaanse ekonomiese magstelsel, Gauteng. Die grootste probleem wat die voornemende kopers in die gesig gestaar het, was die beperkte toegang tot die eiendom. Aanvanklik was die enigste direkte toegang tot die plaas 'n lang, kronkelende, amper ontoeganklike grondpad, wat van die Irene/Olifantsfonteinpad gelei het. Verder was noodsaaklike munisipale dienste – water- en elektrisiteitsvoorsiening – nie in 1999 geredelik beskikbaar nie, aangesien die eiendom op die buitewyke van die Ekurhuleni Metro geleë was en daar geen nabygeleë ontwikkelinge was waarby dienste vir die beoogde landgoed kon aansluit nie. Die gebrek aan dienslewering het beteken dat 'n nuwe infrastruktuur geskep moes word. 'n Nuwe toegangsroete, Brakfonteinweg, is in 2003 gebou. Nuwe reservoirs moes opgerig en aan 'n Rand Water-pyplyn gekoppel word (2004) en 'n nuwe elektriese substasie moes opgerig word (2004) om die eerste ontwikkelingsfase te vestig, wat op 17 Julie 2003 geproklameer is.
Ontwikkeling van Midstream College begin
Die Bondevontwikkelingspan het die vestiging van 'n skool as een van die kernelemente van 'n volhoubare gemeenskap beskou. Hulle het met dr Michau Heyns, 'n professor aan die Universiteit van die Vrystaat en voormalige skoolhoof van Grey College, in gesprek getree oor kritieke aspekte vir die vestiging van 'n skool. Benewens eienaars- en bestuursmodelle vir die beplande onderrigfasiliteit, was een van die belangrikste aspekte waarop besluit moes word die taal waarin onderrig aangebied sou word. Na ernstige oorweging is die besluit geneem dat Midstream College 'n Afrikaans-Engels parallelmedium skool sou wees. Agtien hektaar sentraalgeleë grond sou opsy gesit word vir die vestiging van 'n pre-primêre-, laer- en hoërskool.
Skoolkleure, skooldrag, die skool se leuse, "Excellentia", en die skoolwapen was ander sake waaroor besluit moes word vir die skole wat nog gevestig moes word. Die leuse, "Excellentia" (uitnemendheid), dui op die strewe daarna om jouself deurgaans te verbeter, terwyl die skoolwapen 'n aantal van die Midstreamontwikkelingsbakens vertoon.
In 2004 is die pre-primêre deel van die College voltooi, terwyl die aanvangsfase van Midstream College Laerskool in 2005 voltooi is. In Januarie 2006 het die laerskool sy deure vir leerders geopen met mnr Vernon Harmse as hoof, tesame met 21 personeellede. Mnr Pieter Schmidt was die eerste registrateur van die College.
Die jaar 2006 was 'n besige ontwikkelingsjaar, met die eerste fases van die hoërskool, sowel as die skoolsaal, ouditorium en administratiewe gebou wat voltooi is. Die harde werk van 2006 het vrugte afgewerp toe dr Carel Kriek en sy personeel van 19 lede op 19 Januarie 2007 amptelik die hoërskool ingehuldig het en die uitmuntende skoolsaal ingewy is. Midstream College het in 2007 met slegs 191 baanbrekers sy deure geopen. Die klasse het tot en met graad 10 gestrek.
Oor 10 jaar is meer fasiliteite (bv. astoturf) bygevoeg en die aantal leerders het tot 981 in Januarie 2019 gegroei.